Bendelid in hospitaal se parkeerterrein doodgeskiet | Netwerk24
Deur Jana Breytenbach 23 April 2019 15:26
'n Vermeende lid van die Dissipels- en Young Ones-bende in Elsiesrivier, Kaapstad, is Dinsdag buite die Tygerberg-hospitaal in die stad doodgeskiet.
Jonathan (Appels) Hein
Jonathan Hein (40), alombekend as Appels, was vermoedelik vir 'n opvolgbesoek by dié hospitaal nadat hy vroeg in April raakgeskiet is.
Lt.kol. Andrè Traut, polisiewoordvoerder, het by navraag bevestig 'n man van Elsiesrivier is omstreeks 11:15 in die parkeerterrein van die hospitaal deur twee mense doodgeskiet. Hy sê die voorval word ondersoek en niemand is nog aangekeer nie.
Luidens 'n bron na aan die ondersoek is Hein op 3 April geskiet waar hy in sy motor voor 'n restaurant in Elsiesrivier gesit het. Hy is in die nek en vingers raakgeskiet en is eers na die polisiekantoor geneem voordat hy na die Tygerberg-hospitaal geneem is vir behandeling.
* In 'n ander skietvoorval is nog 'n vermeende bendelid, Kevin Tromp (25) van die Fancy Boys-bende, Maandagaand in Portlands, Mitchells Plain, doodgeskiet.